Bréf um Byr, banka útrásarvíkinga, foringjakreppu og launalækkanir

Hvernig verður niðufelling skulda hjá þessum tveimur pörum?

Ég er að velta því fyrir mér hvernig verður staðið að niðurfellingu skulda hjá heimilunum. Eftir hverju verður farið? Tekjum, skuldum, eignum eða öllu þessu og þá í hvaða hlutföllum? Hvað með hámark og lágmark. Verður þetta ekki allt að vera uppi á borðinu? Verður þetta kannski eins og hjá fyrirtækjunum, allt bak við luktar dyr?

Ég þekki vel til tveggja para sem mig langar að segja ykkur frá.

Önnur hjónin hafa haft um það bil 500.000 kr. á mánuði í laun samanlagt undanfarin ár. Þau byrjuðu á að safna sér fyrir íbúð fyrir nokkrum árum. Árið 2007 keyptu þau sér íbúð í blokk og tóku lán hjá banka fyrir 70% af kaupverðinu. Þessi hjón eiga ekki bíl og fara þess vegna á milli staða á vistvænan hátt. Annað missti vinnuna í sumar en hitt er enn í vinnu, þau eru núna með 350.000 kr. á mánuði. Þau hafa alltaf greitt af láninu og sjá fram á að geta gert það áfram. Það verður þó óneitanlega erfitt og þau þurfa láta ýmislegt á móti sér eins og áður.

Hitt parið hefur haft um það bil 700.000-750.000. kr. á mánuði samanlagt síðustu ár. Þau smelltu sér á raðhús líka árið 2007. Þau fengu 90% lán hjá banka og 10% var yfirdráttur sem að bankinn breytti svo í myntkörfulán á öðrum veðrétti. Þessi hjón aka um á tveimur bílum og segja að það sé ekki hægt að búa í Reykjavík nema að vera á bíl. Annar bíllinn er á myntkörfuláni frá því í byrjun 2008. Þau fengu frystingu á lánin í sex mánuði. Núna eiga þessi hjón mjög erfitt með að greiða af öllum sínum lánum enda lækkuðu laun þeirra niður í um 650.000 kr. á mánuði. Þau hafa enn ekki getað losnað við bílana og fengið sér ódýrari. Raðhúsið hefur líka verið á sölu síðan í haust. Myntkörfulánið á bílnum er langt fyrir ofan sölverðmæti bílsins og lánin á parhúsinu eru líka komin upp fyrir söluverðmæti þess.

Getur það verið að parhúsa hjónin fái eitthvað niðurfellt af sínum skuldum meðan hjónin í blokkinni fái enga leiðréttingu?

Finnst ykkur það sanngjarnt að þeir sem voru fyrirhyggjusamir og láta ýmislegt á móti sér fái minni eða enga aðstoð, meðan að þeir sem ana út í fjárhagslega samninga sem þeir geta ekki staðið við, halda jafnvel sínum offjárfestingum vegna afskrifta á lánum?

Ef niðurstaðan verður sú að lán vegna offjárfestingar verða afskrifuð að hluta til og engin leiðrétting til hinna, þá er kerfið að refsa þeim sem voru forsjálir í lántökum.

- - -

Byr, banki útrásarvíkinga

Sæll Egill

Er möguleiki að þú getir kannað eitt sem hefur alveg verið þagað um.

Núna eiga þessir útrásavíkingar einn banka hér, Byr, sem þeir eru ennþá að nota. Byr lánar Jóni Ásgeiri 2 milljarða til þess að kaupa 365 fjölmiðla af sjálfum sér.

Einnig voru borgaðir út 13 milljarðar í arð til eigenda.

Byr var að biðja um styrk frá ríkinu, 10 milljarða.

Um þetta hefur ekkert verið fjallað, fengu þeir 10 milljarða eða ekki?

Engin fréttamaður eða fjölmiðill hefur fjallað um þetta. Þannig það væri gott ef þú gætir komist af þessu og sagt frá því í t.d. bloggi þínu.

Ég vill vita – heldur þessi vitleysa áfram í boði ríkisins?

- - -

Launafólk verður að snúa bökum saman

Það er sorglegt að sjá og heyra fréttir að heiman um launalækkanir ofan á allt hitt (þ.e. krónufall, stórkostlegar verðhækkanir, stórkostlegar hækkanir á lánum og massívt eignaverðfall).

Það er skiljanlegt að fólki sárni og reiðist undir slíkum kringumstæðum.

Ég held að það sé ákaflega mikilvægt að fólk reyni að taka því sem að höndum ber í hinu gjörspillta örsamfélagi norður í Ballarhafi af vissri stillingu. Þá á ég f.o.f. við að það er mikilvægt að fólk sýni hvert öðru virðingu, tillitsemi og samstöðu án tillits til þess hvort viðkomandi er starfsmaður í einhverju úrkynjuðu ráðuneyti, á launaskrá í “Svörtuloftum” eða í heilbrigðisgeiranum. Með þessu á ég við að blásaklaust og heiðarlegt launafólk á ekki að vera að eltast við að bíta í hælana á hvort öðru.

Það er mikilvægara að reyna beina sterkum tilfinningum í réttan farveg og taka höndum saman um að gera þær endurbætur á samfélaginu sem bráðnauðsynlegt er að gera. Þannig á almenningur t.d. skýlausa kröfu á að lögum um stjórn fiskveiða verði breytt þannig að það sé “rétt gefið” í samfélaginu og alveg gráupplagt að fólk noti krafta sína að knýja slíkt í gegn. Svo er náttúrulega hellingur af öðrum flór sem við þurfum að taka höndum saman um að moka út úr daunillu fjósi “Fjórflokksins”.

- - -

Lögþvinguð aðild að Ponzi-svikum

Landsbankinn stýrði 5 lífeyrissjóðum í veðmál með krónunni á árinu 2008 !

Þar þurfti bara sjóðsstjóra sem sagði já og amen og stjórnir sem voru sofandi.

Bankinn bætti svo um betur og mokaði peningunum í eigin skítapappíra umfram heimildir og falsaði svo skýrslur til að fela slóðina !

Tapið í kjölfarið varð svo ægilegt (30-40milljarðar) en var reyndar niðurgreitt mikið gegnum innspýtingu ríkisins í peningamarkaðssjóði sem er umhugsunarvert í ljósi þess að ekki má hreyfa við skuldum heimilanna og í þeirri umræðu hefur gjarnan heyrst hljóð úr horni lífeyrissjóðanna sem eru með allt niðrum sig!

Þetta tap er svo logið niður með trixum sem við erum öll búin að fatta.

Þegar harðnaði á dalnum var bara of létt og of freistandi fyrir Landsbankann að taka þessa peninga til sín og þeir sem áttu að vera að fylgjast með þ.e.stjórnir sjóðanna og FME brugðust gersamlega.

Þetta mætti kalla lögþvingaða aðild að Ponzi-scheme.

Eina glætan í þessu máli er reyndar að það er hjá Sérstökum saksóknara til skoðunar.

Landsbankamenn geta verið stoltir af fleiru en Icesave !

- - -

Kjaftæði um foringjakreppu

Kjaftæðið um foringakreppu í Silfrinu frá 13.9 fór fyrir brjóstið á mér. Tal um að nú vanti tilfinnanlega landsföður/móður sem leiðir okkur í gegnum þrengingarnar! Þetta er gamall hugsunarháttur sem er að líða undir lok.

Erfið tímabil eins og nú eru nauðsnleg gerjunartímabil þar sem fólk neyðist til að fara inn á við og virkja sinn eigin kraft, finna styrk sinn og verða sinn eigin leiðtogi.

Hvernig yrði lífið ef við værum alltaf leidd, það mundi enginn nenna að leggja neitt á sig til að vakna til vitundar um eigin mátt og megin. Hvernig verður barn sem aldrei sleppir hendi foreldris?

Mér þótti miður að heyra tvo af fjórum viðmælendum þínum jarma fram þessa gömlu kreddu í fleirgang algerlega án andmæla.

- - -

Byr og lánveitingar til Baugs

Nu er kominn skýring á því af hverju Baugsmenn lögðu svona mikið á sig með A-Holding fléttuna og alla leppina sem fengu stofnbréf í BYR, s.s. Steina í Kók, Magnús Ármann, Pálma Haraldss o.fl.

Það var ekki nóg að taka 13.5 MILLJARÐA í arð árið 2008 til sín…þeir tóku sig til og tóku nálægt 25% af öllu eigin fé bankans til sín !

Tekid af vb.is, þ.e. úr blaðinu í gær varðandi kröfuhafa Baugs:

„Íslenskar fjármálastofnanir eru fyrirferðarmiklar en athygli vekur hve Byr sparisjóður hefur sett hátt hlutfall af eigið fé í lánveitingar til Baugs. Samtals hefur Byr lánað tæpa 4 milljarða króna til Baugs en eigið fé um síðustu áramót var 16,2 milljarðar króna. Byr hefur því lánað ríflega 23% af eigin fé sínu til Baugs. Ekki náðist í Ragnar Z. Guðjónsson sparisjóðsstjóra við vinnslu fréttarinnar en ef CAD-eiginfjárhlutfallið er skoðað er hætt við að sjóðurinn sé að færast niður fyrir viðmið í kjölfar tapa á lánum til Baugs.“